
 13.5.2014
 BG
 Официален вестник на Европейския съюз
 L 138/3
 РЕГЛАМЕНТ ЗА ИЗПЪЛНЕНИЕ (EС) No 479/2014 НА СЪВЕТА
 от 12 май 2014 година
 за изпълнение на Регламент (ЕО) No 560/2005 за налагане на някои специфични ограничителни мерки, насочени към определени лица и стопански субекти, с оглед ситуацията в Кот д'Ивоар
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (ЕО) No 560/2005 на Съвета от 12 април 2005 г. за налагане на някои специфични ограничителни мерки, насочени към определени лица и стопански субекти, с оглед ситуацията в Кот д'Ивоар (1), и по-специално член 11а, параграф 2 от него,
 като има предвид, че:
 (1)
 На 12 април 2005 г. Съветът прие Регламент (ЕО) No 560/2005.
 (2)
 Съветът извърши преглед на списъка, посочен в приложение IА към Регламент (ЕО) No 560/2005 в съответствие с член 11а, параграф 6 от посочения регламент.
 (3)
 Съветът установи, че вече няма основания за запазване на едно лице в списъка от приложение IA към Регламент (ЕО) No 560/2005.
 (4)
 Наред с това следва да се актуализира информацията, отнасяща се до две лица от списъка в приложение IA към Регламент (ЕО) No 560/2005.
 (5)
 Следователно Регламент (ЕО) No 560/2005 следва да бъде изменен съответно,
 ПРИЕ НАСТОЯЩИЯ РЕГЛАМЕНТ:
 Член 1
 Приложение IА към Регламент (ЕО) No 560/2005 се изменя съгласно посоченото в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 12 май 2014 година.
 За Съвета
 Председател
 C. ASHTON
 (1) ОВ L 95, 14.4.2005 г., стр. 1.
 ПРИЛОЖЕНИЕ
 Приложение IA към Регламент (ЕО) No 560/2005 се изменя, както следва:
 I.
 Вписването относно следното лице се заменя със следното:
 Име (и евентуални псевдоними)
 Идентификационни данни
 Основания за включване в списъка
 4.
 Marcel Gossio
 Роден на 18 февруари 1951 г. в Adjamé.
 Пaспорт No: 08AA14345 (вероятно изтекъл на 6 октомври 2013 г.)
 Има издадена международна заповед за задържането му. Замесен в отклоняването на обществени средства и във финансирането и въоръжаването на милициите.
 Ключова фигура във финансирането на клана Гбагбо и милициите. Той е и централна фигура в рамките на незаконния трафик на оръжие.
 Поради значителните средства, които е отклонил, и познаването на незаконните мрежи за въоръжаване, той продължава да бъде риск за стабилността и сигурността на Кот д'Ивоар.
 II.
 Вписването относно следното лице се заменя както следва:
 „Justin Koné Katina“ се заменя със „Justin Koné Katinan“.
 III.
 Вписването относно следното лице се заличава:
 Oulaï Delafosse.
 